Eingabe
edition published: 2023-10-06
availability: CC BY-NC-SA (https://creativecommons.org/licenses/by-nc-sa/4.0/)

8983 AD 114 Arsinoite

Ἀπίωνι[^a1] στρατηγῷ Ἀρσινοίτου Ἡρακλείδου μερίδος παρὰ Ταρμούθιος τῆς Φίμωνος λαχανοπώλης ἀπὸ κώμης Βακχιάδος τὸ παρὸν μὴ ἔχουσα κύριον· τῇ δ τοῦ ἐνεστῶτος μηνὸς Φαρμοῦθι, ἁπλῶς μηδὲν ἔχουσα πρᾶγμα πρὸς ἐμὲ, Ταορσενοῦφις, γυνὴ Ἀμμωνίου τοῦ καὶ Φίμωνος πρεσβυτέρου κώμης Βακχιάδος ἐπελθοῦσα ἐν τῇ οἰκίᾳ μου ἄλογόν μοι ἄηδίαν συνεστήσατο καὶ περιέσχισέ μοι τὸν χιτῶνα καὶ τὸ πάλλιον οὐ μόνον, ἀλλὰ καὶ ἀπενέγκατό μου ἐν τῇ ἀηδίᾳ ἅς εἶχον κειμένας ἀπὸ τιμῆς ὧν πέπρακον λαχάνων δραχμὰς ιϛ. καὶ τῇ ε τοῦ αὐτοῦ μηνὸς ἐπελθὼν ὁ ταύτης ἀνὴρ Ἀμμώνιος ὁ καὶ Φίμων εἰς τὴν οἰκίαν μου ὡς ζητῶν τὸν ἄνδρα μου ἄρας τὸν λυχνόν μου ἀνέβη εἰς τὴν οἰκίαν μου, ἀπενέγκατο εἶχον[^a2] κείμενον ζεῦγος ψελλίων ἀργυρῶν ἀσήμου ὁλκῆς δραχμὰς μ, τοῦ ἀνδρός μου ὄντος ἐπὶ ξένης. διὸ ἀξιῶ ἀχθῆναι τοὺς ἐνκαλουμένους ἐπί σε πρὸς δέουσαν ἐπέξοδον. εὐτύχει [...] Ταρμοῦθις ὡς ἐτῶν λ, οὐλὴ ποδὶ δεξιῷ. ἔτους ιζ Αὐτοκράτορος Καίσαρος Νέρουα Τραιανοῦ Σεβαστοῦ Γερμανικοῦ Δακικοῦ. Φαρμοῦθι ϛ.

[^a1: Ἀπίωνι | Σαραπίωνι]

[^a2: εἶχον | οἰχόμενοσ]